तिहाड़ में बेटी कनीमोई से मिले करुणानिधि  
कनिमोई से द्रमुक अध्यक्ष एम करुणानिधि ने सोमवार को तिहाड़ जेल में मुलाकात की और उनके साथ करीब एक घंटे का समय गुजारा।
टू जी स्पेक्ट्रम मामले में तिहाड़ जेल में बंद अपनी बेटी और द्रमुक सांसद कनिमोई से द्रमुक अध्यक्ष एम करुणानिधि ने सोमवार को मुलाकात की और उनके साथ करीब एक घंटे का समय गुजारा।  87 साल के द्रमुक अध्यक्ष शाम के 5:30 बजे अपनी पत्नी रजथी अम्माल, द्रमुक संसदीय दल के नेता टीआर बालू और कनिमोई के पति अरविंदन के साथ तिहाड़ पहुंचे।  करुणानिधि आज सुबह दिल्ली पहुंचे और जेल अधीक्षक के कार्यालय में कनिमोई के साथ करीब एक घंटे बिताए। हालांकि यह साफ नहीं हो पाया कि तमिलनाडु के पूर्व मुख्यमंत्री ने 2जी मामले में ही जेल में बंद अपने विश्वस्त सहयोगी और पूर्व टेलीकॉम मंत्री ए राजा और कलैंगनर टीवी के प्रबंध निदेशक शरदकुमार से मुलाकात की या नहीं।  पिछले शुक्रवार को जेल भेजे जाने के बाद कनिमोई और करूणानिधि की यह पहली मुलाकात थी और दोनों भावुक हो गए। रजथी शुक्रवार से हीं नयी दिल्ली में हैं। करुणानिधि के साथ पार्टी के कई सांसद जेल परिसर तक गए लेकिन अधीक्षक के कार्यालय में दाखिल नहीं हुए। द्रमुक के वरिष्ठ नेताओं द्वारा व्यक्तिगत दौरा करार दिए गए इस एक दिन के दौरे में करूणानिधि ने कांग्रेस अध्यक्ष सोनिया गांधी से मुलाकात नहीं की। करूणानिधि जब भी दिल्ली आते हैं वह सोनिया से मुलाकात करते हैं। 2004 में कांग्रेस से गठजोड़ के बाद यह क्रम अब तक जारी था।